Document ID: 32004D0882

KOMMISSIONENS BESLUTNING
af 3. december 2004
om ændring af bilag I og II til Rådets beslutning 79/542/EØF for så vidt angår ajourføring af importbetingelserne og standardsundhedscertifikaterne for kød fra vildtlevende og opdrættet vildt
(meddelt under nummer K(2004) 4554)
(EØS-relevant tekst)
(2004/882/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande (1), særlig artikel 3, stk. 1, sidste punktum, artikel 11, stk. 2, og artikel 16, stk. 1,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (2), særlig artikel 8, stk. 1 og 4, og artikel 9, stk. 4, litra b), og
ud fra følgende betragtninger:
(1)
I Rådets beslutning 79/542/EØF (3) er der opstillet en liste over tredjelande og dele af tredjelande og fastsat bestemmelser om dyre- og folkesundhedsbetingelser og udstedelse af veterinærcertifikater ved import til Fællesskabet af levende dyr og fersk kød.
(2)
Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (4) er for nylig blevet ændret ved Kommissionens forordning (EF) nr. 1471/2004 (5) for at tage hensyn til risikoen for chronic wasting disease hos vildtlevende og opdrættede hjortedyr. Der er i forordningen blevet tilføjet betingelser for import af fersk kød fra hjortedyr med oprindelse i USA og Canada, som træder i kraft den 1. januar 2005.
(3)
Standardveterinærcertifikaterne »RUW« og »RUF« i bilag II til beslutning 79/542/EØF skal bringes i overensstemmelse med de ajourførte bestemmelser om TSE.
(4)
Chronic wasting disease berører kun visse dyrearter. De nuværende restriktioner for import af »andre drøvtyggere« fra Canada bør derfor revideres med henblik på at tillade import af levende drøvtyggere med undtagelse af hjortedyr.
(5)
Kommissionen er af de chilenske myndigheder blevet formelt anmodet om at opføre Chile på listen over lande, der er bemyndigede til at eksportere fersk kød fra opdrættede vildsvin. Chile er bemyndiget til at eksportere dyr af svinefamilien, ikke domesticerede dyr af svinefamilien og kød fra tamsvin, da landets dyresundhedssituation ved en række kontrolbesøg aflagt af Levnedsmiddel- og Veterinærkontoret er blevet vurderet som tilfredsstillende, og Chile bør derfor opføres på listen over lande, der er bemyndigede til at eksportere kød fra opdrættede ikke domesticerede dyr af svinefamilien.
(6)
Definitionen af området Serbien og Montenegro bør revideres, så den i fuldt omfang afspejler FN's Sikkerhedsråds resolution nr. 1244 af 10. juni 1999.
(7)
Del 1 i bilag I og del 1 og 2 i bilag II til beslutning 79/542/EØF bør ændres i overensstemmelse hermed.
(8)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Del 1 i bilag I til beslutning 79/542/EØF affattes som angivet i bilag I til nærværende beslutning.
Artikel 2
Del 1 i bilag II til beslutning 79/542/EØF affattes som anført i bilag II til nærværende beslutning.
Artikel 3
I del 2 i bilag II til beslutning 79/542/EØF foretages følgende ændringer:
1)
Afsnittet »SG (Supplerende garantier)« erstattes af teksten i bilag III til denne beslutning.
2)
Standardsundhedscertifikaterne RUF og RUW erstattes af forlæggene i bilag IV til denne beslutning.
Artikel 4
Artikel 1 og 2 i denne beslutning anvendes fra den 24. december 2004.
Artikel 3 anvendes fra den 1. januar 2005.
Artikel 5
Denne beslutning er rettet til medlemsstaterne.
Udfærdiget i Bruxelles, den 3. december 2004.

Labels: 3
18
6